[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.6.2005

COM(2005) 262 végleges

A BIZOTTSÁG JELENTÉSE

A Bizottság 2004. évi jelentése a garanciaalap helyzetéről és gazdálkodásáról

{SEC(2005) 807}

TARTALOMJEGYZÉK

1. Jogi alapok 3

2. Az Alap helyzete 2004. december 31-én 3

3. Befizetések az Alapba 4

3.1. A pénzügyi év alatt eszközölt, általános költségvetésből származó befizetések 4

3.2. Az alap befektetett likvid eszközeiből származó kamatjövedelem 5

3.3. Nem teljesítő adósoktól behajtott összegek 6

4. Az alap kötelezettségei 7

4.1. Fizetések az adós nemteljesítése esetén 7

4.2. Az EIB díjazása 7

4.3. Árfolyamveszteségek 7

1. JOGI ALAPOK

Az 1994. október 31-i 2728/94 (EK, Euratom) tanácsi rendelet (a továbbiakban: a rendelet) külső fellépésekre vonatkozó garanciaalapot hozott létre a Közösség által nyújtott hitelek vagy garantált hitelek kedvezményezettjei részéről bekövetkező nemteljesítés esetén keletkező összegek közösségi hitelezőknek történő visszafizetése érdekében (HL L 293., 1994.11.12., 1. o.). A rendeletet az 1999. május 25-i 1149/99/EK, Euratom tanácsi rendelet (HL L 139., 1999.6.2., 1. o.) és a 2004. december 22-i 2273/2004/EK, Euratom tanácsi rendelet (HL L 396., 2004.12.31., 28. o.) módosította (a továbbiakban: módosított rendelet).

A rendelet 6. cikkével összhangban a Bizottság az alap pénzügyi igazgatásával az Európai Beruházási Bankot bízta meg (EIB) a Közösség és az EIB közötti, 1994. november 23-án Brüsszelben és 1994. november 25-én Luxemburgban aláírt megállapodás (a továbbiakban: a megállapodás) keretében .

A megállapodás 8. cikkének 2. pontja szerint minden egyes év március 1-ig a Bank megküldi a Bizottságnak az alap helyzetéről és gazdálkodásáról szóló jelentést, a bevételi és kiadási kimutatást valamint az alap pénzügyi kimutatását a megelőző évre vonatkozóan. A 2004. évre vonatkozó jelentés kivonata megtalálható a bizottsági belső személyzeti munkadokumentum 2. szakaszában (a továbbiakban: a melléklet).[1]

Továbbá, a módosított rendelet 7. cikke arra kötelezi a Bizottságot, hogy minden egyes pénzügyi évre vonatkozóan a következő pénzügyi év március 31-ig az Európai Parlamentnek, a Tanácsnak és az Európai Számvevőszéknek éves beszámolót küldjön az alap helyzetéről és gazdálkodásának előző évi alakulásáról.

2. Az Alap HELYZETE 2004. DECEMBER 31-ÉN

A 2004-es pénzügyi év lezárásakor az alap összesen 1 612 856 213,44 eurót tett ki (ld. a melléklet 3. szakaszát). Ez az összeg – az alap létrehozásától számítva – az alábbiakból tevődik össze:

- költségvetési befizetések az alapba (2 532 164 500,00 euro);

- az egymást követő pénzügyi évek nettó eredményei (473 032 495,02 euro);

- harmadik országok késedelmes visszafizetései (575 673 913,77 euro);

- az EIB irányába elmaradt visszafizetésekkel kapcsolatos adósságok (765 497,93 euro);

- a 2002. évi behajtásokhoz kapcsolódó jutalék (5 090 662,91 euro);

- leszámítva a lehívott garanciaösszegeket (477 860 856,19 euro) és a költségvetésbe visszafolyt alap többleteit (1 496 010 000,00 euro).

Az elhatárolások (az EIB díjazása) levonása után az alap 2004. december 31-én összesen 1 612 090 715,51 eurót tett ki.

A konszolidált mérleg főösszege összesen 1 614 117 863,19 eurót tett ki. Ez az összeg tartalmazza az alap teljes összegét, valamint az alap által fedezett hátralékokat, valamint a késedelmes fizetések kamatainak elhatárolását (a részleteket a melléklet 5. szakasza tartalmazza).

A rendelet 3. cikke megköveteli, hogy az alap összegének el kell érnie a minden egyes műveletből származó függő tőkekötelezettségek és az esedékes, ki nem fizetett kamatok összegének 9%-ában meghatározott megfelelő szintet (az alap előírányzott összege).

A módosított rendelet kiköti, hogy a csatlakozó országok javára végrehajtott, a garanciaalap által fedezett műveletek a csatlakozás dátumát követően is a közösségi garanciavállalás alá esnek. Bár, a műveletek ezen időponttól számítva már nem tekintendők közösségi külső fellépésnek, és következésképp közvetlenül az Európai Unió általános költségvetése, és nem a garanciaalap hatálya alá tartoznak.

Emiatt a harmadik országok irányába történő kinnlevő hitelezési és hitelgarancia műveletek és az esedékes, ki nem fizetett kamatok összege 2004. december 31-én 12 068 132 585,66 eurót tett ki, amelyből az esedékes, de még ki nem fizetett kamatok összege 144 107 751,62 euro volt.

Következésképp 2005. január 10-én 338 831 402,07 eurót visszafizettek a költségvetésbe, amely összeg az új tagállamoknak nyújtott, 2004. május 1-i kinnlevő műveletek 9 %-át tette ki (3 764 793 356,32 euro).

Az alap forrásai (1 612 090 715,51 euro – 338 831 402,07 euro) és a módosított rendelet szerinti tőkekötelezettségek hányadosa 10,55 % volt. Mivel ez meghaladja a 9 %-ban megállapított előírányzott összeget, az alapból az Európai Unió általános költségvetésébe történő visszafizetésre volt szükség, a rendelet 3. cikkének (3) bekezdésében meghatározottak szerint. A költségvetésbe visszafizetendő összeg 2005-ben 187 130 000,00 eurót tett ki.

3. Befizetések az Alapba

3.1. A pénzügyi év alatt eszközölt, általános költségvetésből származó befizetések

A befizetések módozatait szabályozó jogi alapokat a melléklet 1. szakasza mutatja be.

A költségvetési fegyelemről szóló, 2000. szeptember 26-i 2040/2000/EK tanácsi rendelet (HL L 244., 2000.9.29., 27. o.) engedélyezte a hitelnyújtási és hitelgaranciaműveletekkel kapcsolatos tartalék általános költségvetésbe történő bevezetését. Ezt a tételt, amelyre 2004-ben 221 millió eurót irányoztak elő, arra használják fel, hogy az adott (befizetések az alapba) költségvetési sorba összegeket utaljanak át.

A jogi alapokkal összhangban 2004-ben a költségvetési hatóság két, összesen 181 875 000,00 eurónyi, a garanciaalapnak történő átutalást hagyott jóvá.

- DEC 34/2004 átutalás[2]: 161 760 000,00 euro: ez az első átutalás az 1999. december 22-i, a 2001. november 6-i és a 2004. április 29-i tanácsi határozatok alapján és a rendelet mellékletében meghatározottakkal összhangban eszközölt, az alapba történő befizetéseket tette ki.

- DEC 35/2004 átutalás[3]: 20 115 000,00 euro: e második átutalás alapba történő befizetés a Bizottság által 2004. március 30-án elfogadott hitelművelet alapján.

Az e két átutalásra vonatkozó határozatok megtalálhatók a melléklet 1. szakaszában.

Mindkét átutalást a beszámítási mechanizmus szerint az alapban keletkezett többlet visszafizetésével eszközölték, amelyre 2004. augusztus 10-én került sor.

A garanciaalap működéséről szóló átfogó jelentésben[4] meghatározott igényekkel összhangban, a Bizottság elfogadta a garancialapról szóló rendelet módosítását a garanciaalap befizetési mechanizmusának javítása érdekében, pl. azokra a szabályokra vonatkozóan, amelyek megállapítják, hogy az alap eszközeit hogyan lehet összehangolni az előirányzott összeggel[5].

3.2. Az alap befektetett likvid eszközeiből származó kamatjövedelem

Az alap likvid eszközeinek befektetése a Közösség és az EIB közötti, az 1996. szeptember 17/23-i 1., valamint a 2002. április 26/május 8-i 2. kiegészítő megállapodással módosított, 1994. november 23/25-i megállapodás mellékletében meghatározott igazgatási elvekkel összhangban történik. A 2. kiegészítő megállapodás 2002-ben módosította a befektetésekre vonatkozó elveket a likviditási többlet korrekciója érdekében, amely az alap eszközeinek több, mint 50 %-át tette ki és így visszafogta az alap hozamát. Miközben fenntartották azt a korlátozást, amely szerint az alap eszközeinek legalább egyharmada rövid lejáratú (maximum 1 év) befektetéseket kell képezzen, a rövidtávú likviditásra alkalmas eszközök körét kiterjesztették. Jelenleg magukba foglalnak változó kamatozású értékpapírokat, lejárati dátumaiktól függetlenül, és fix kamatozású értékpapírokat maximum 1 éves fennmaradó futamidővel, függetlenül az eredeti lejárati periódusaiktól. Ez arra vezethető vissza, hogy a fix kamatozású értékpapírok nominális értékeik 100 %-ában visszatéríthetők lejáratukat követően (pl. maximum 1 év elteltével), míg a változó kamatozású értékpapírokat fennmaradó futamidejüktől függően akár 100 %-os áron is bármikor eladhatóak. Annak érdekében, hogy fenntartsák a különböző, a likviditás meghatározásához tekintetbe vett eszközök közötti egyensúlyt, legalább 18 %-ot (az alap befizetési rátájának kétszerese) különítenek el pénzügyi befektetésekre, pl. bankletétek formájában. Ezen új struktúra hozzájárult az alap hozamainak javításához, miközben fenntartotta a prudens likviditási szintet.

A 2002-ben elfogadott új portfólióstruktúrát 2004-ben teljes mértékben kialakították és kiegészítő likviditási tartalékot különítettek el annak érdekében, hogy fedezzenek vele egy, a költségvetésnek történő fontos és kivételes fizetést, amelyre várhatóan 2004 első felében, vagy 2005 legelső szakaszában kerül sor (az új tíz tagállam csatlakozásához kapcsolódó 338 831 402,07 euro).

A Bizottság és az EIB megegyezett a letétek fogadására jogosult bankok listájáról. Az eredeti listát rendszeresen felülvizsgálták a bankok minősítésében beállt változások fényében. A bankok legtöbbjei az euro klíring rendszer részesei. Valamennyien hosszútávra legalább A1, valamint rövidtávra legalább P1 Moody’s minősítéssel, vagy ezzel egyenértékű Standard & Poor’s vagy Fitch minősítéssel rendelkeznek. Az e bankokba való befektetésekre a kockázatok koncentrációjának elkerülését és megfelelő különbözetet biztosító szabályok vonatkoznak.

2004-ben a letétek kamatai, a garanciaalap folyószámlái és az értékpapírok összesen 61 950 402,49 eurót tettek ki, a következő bontásban:

- letétek: 10 855 766,08 euro; ez az összeg a 2004. december 31-i állapotot mutatja, amely tartalmazza a banki letétek után kapott kamatot (11 318 130,39 euro) és az elhatárolt kamatok változásait (- 462 364,31 euro) 2004-ben. Az elhatárolt kamatok azokra a kamatokra vonatkoznak, amelyeket az alapba még nem fizettek be az év végéig, de befizetésre kerülnek a befektetések futamidejéhez kapcsolódó időpontokban. A 2004. december 31-én az elhatárolt kamatokból (738 069,03 euro) levonják a 2003-ban beiktatott, de 2004-ben befizetett kamatokat (1 200 433,34 euro).

- folyószámlák: 53 933,68 euro, ami tartalmazza a folyószámlába iktatott kamatokat.

- értékpapírportfólió: 51 040 702,73 euro; ezen összeg 50 411 967,55 euro értékpapírokból származó kamatot, 628 735,18 euro kereskedelmi kötvényekből származó kapott kamatot és 26 102 214,88 euro 2004. december 31-ig elhatárolt kamatot tartalmaz. Az értékpapírokból származó kamat értékpapír-befektetésekből származik, összhangban az EIB-et az alap likvid eszközeinek igazgatásával felruházó megállapodásban lefektetett befektetési elvekkel. Ezen összegből ugyanakkor le kell vonni 2 845 532,15 eurót, amelyet az év során könyveltek és a könyvérték és a törlesztési érték közötti, az értékpapírok fennmaradó futamidejére időarányosan felosztott különbségét teszi ki (megfelel az eredménykimutatásba bevezetett prémium vagy diszkont különbözetnek)

A kapott kamatokat a pénzügyi év eredménye tartalmazza.

3.3. Nem teljesítő adósoktól behajtott összegek

Az alapba befizetésre kerültek a nemteljesítő országok késedelmes visszafizetései olyan műveletekre vonatkozóan, amelyekhez az alap által nyújtott garanciát már igénybe vették. 2004. december 31-ig összesen 575 673 913,77 eurónyi befizetést eszközöltek, mivel az év során beérkezett 7 456 334,33 eurónyi nettó visszafizetés.

4. AZ ALAP KÖTELEZETTSÉGEI

4.1. Fizetések az adós nemteljesítése esetén

2004-ben az alapból két lehívás történt, amelyek összesen 4 370 582,17 eurót tettek ki (ld. a melléklet 2.2.1. pontját).

4.2. Az EIB díjazása

A 2002. április 26-án és május 8-án aláírt második kiegészítő megállapodásban határozták meg a Bank díjazásának megállapításának módját, amely szerint az alap eszközeinek valamennyi részletéhez az azokhoz kapcsolódó csökkenő éves jutalékrátát rendelik . Ezt a díjazást az alap eszközeinek átlaga alapján számították ki.

A Bank 2004-re szóló díjazását 765 497,93 euróban rögzítették és bevezették az eredménykimutatásba, valamint a mérlegbe, passzív időbeli elhatárolásként. A díjazást 2005 első negyedében fizetik ki az EIB-nek.

4.3. Árfolyamveszteségek

A garanciaalap egy 10 117 515,47 USD (ld. 3.3 szakaszt) értékű, hiteltörlesztési mulasztás behajtásához kapcsolódó devizatranzakció következtében 1 260 433,70 eurós veszteséget realizált.

[1] SEC(2005) 807

[2] SEC(2004) 716 végleges.

[3] SEC(2004) 717 végleges.

[4] COM(2003) 604 végleges.

[5] COM(2005) 130 végleges.